CELEX: 62012TN0387
Language: et
Date: 2012-09-04 00:00:00
Title: Kohtuasi T-387/12: 4. septembril 2012 esitatud hagi — Itaalia versus komisjon

20.10.2012   
            
            
               ET
            
            
               Euroopa Liidu Teataja
            
            
               C 319/15
            
         4. septembril 2012 esitatud hagi — Itaalia versus komisjon
   (Kohtuasi T-387/12)
   2012/C 319/28
   Kohtumenetluse keel: itaalia
   
      Pooled
   
   
      Hageja: Itaalia Vabariik (esindaja: avvocato dello Stato S. Fiorentino)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tühistada käesoleva hagi esemeks olevas osas komisjoni 22. juuni 2012. aasta rakendusotsus 2012/336/EL, mille kohaselt Euroopa Liidu rahastamine ei kata teatavaid kulutusi, mida liikmesriigid on teinud Euroopa Põllumajanduse Arendus- ja Tagatisfondi (EAGGF) tagatisrahastu, Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames (teatavaks tehtud numbri C(2012) 3838 all);
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Käesoleva hagi ese piirdub Itaalia Vabariiki puudutavate kindla määraga finantskorrektsioonidega, mis seonduvad abikavadega töötlemiseks mõeldud tomatite tootjatele aastatel 2006, 2007 ja 2008.
   Hageja põhjendab oma hagi ühe väitega, mille järgi on rikutud nõukogu 17. mai 1999. aasta määruse (EÜ) nr 1258/1999, ühise põllumajanduspoliitika rahastamise kohta (EÜT L 160, lk 103; ELT eriväljaanne 3/25, lk 414) artikli 7 lõiget 4 ja nõukogu 21. juuni 2005. aasta määruse (EÜ) nr 1290/2005, ühise põllumajanduspoliitika rahastamise kohta (ELT L 209, lk 1) artiklit 31.
   Esitatud väite raames vaidlustab hageja kogukuludest 2 % moodustavate finantskorrektsioonide kohaldamise vaidlustatud otsuses, väites, et neid korrektsioone kohaldati vaatamata sellele, et on tõendeid (mida komisjon on tunnistanud), et olulist rahalist kahju ei põhjustatud.
   Lisaks vaidlustab hageja korrektsioonide määra kehtestamise, leides et need määrati konkreetsel juhul ebaproportsionaalselt ja ilmselgelt ebaloogiliselt, sest need ületavad märgatavalt Itaalia valitsusele süüks pandavatest toimingutest potentsiaalselt tekkivat kahju.